Cristi Borcea s-a retras în anul 2011 de la Dinamo, când pachetul majoritar de acţiuni de la echipă a fost preluat de Ionuţ Negoiţă. Fostul conducător al echipei a decis atunci că este de ajuns şi spune că nu se gândeşte să revină în fotbal.
În direct la FANATIK SUPERLIGA, Cristi Borcea a dezvăluit că Marius Vizer l-a sfătuit să renunţe la fotbal, iar decizia a fost luată la Miami, Dinamo ratând câteva transferuri de top în momentul respectiv:
“Noi suntem un popor atât de răutăcios, oamenii puternici cum sunt Marius Vizer, naşul meu, Gică Hagi, Ilie Năstase. Când mergi pe stradă cu Nadia, cu Ilie Năstase, se opresc oamenii şi noi nu ştim cum să-i alungăm.
Am fost la atâtea competiţii cu Marius Vizer. În orice colţ, când auzea imnul României, îi dădeau lacrimile. L-am ascultat, am ieşit din fotbal. Eram la Miami şi trebuia să îl luăm pe Chiricheş, Adi Popa, Chipciu, Pârvulescu la Dinamo.
În 2011 era. Transferurile astea erau deja făcute. Era şi Tănase. Să ne batem la campionat. Mai eram doar trei acţionari: eu, domnul Badea şi Săvulescu. Când am ajuns la Miami, după 10 ore, au zis că au hotărât să ia banii de la Pandurii şi să nu îl mai ia pe Chiricheş.
L-am sunat pe Gigi, i-am spus să nu îl piardă pe Chiricheş, că e cel mai bun fundaş din România. Iar din acel moment am spus că vreau să mă retrag. Eram cu Vizer la Miami, mi-a spus să mă retrag din fotbal.
Eram după operaţia pe cord. Şi îmi spune că vreau să mor, combinat cu toate astea… Mi-a dat cel mai tare sfat din viaţa mea pentru că mă implicam… Uite, am fost şi la “pensiune”, am făcut 5 ani şi ceva, operaţie pe cord…
Pe lângă jucătorii ăştia mai era N’Doye, Niculescu, Dănciulescu, toţi erau. Probabil mergeam în Champions League”, a spus Borcea la FANATIK SUPERLIGA.
Ultimul titlu câştigat de Dinamo a venit în 2007, în perioada în care Cristi Borcea era conducător. De atunci, echipa a fost în continuă scădere, iar în ultimele trei sezoane a jucat barajul de promovare/menţinere de SuperLiga.